भारतीय कोयला खदान मजदूर संघ पाथाखेड़ा क्षेत्र के कार्यकर्ताओं ने महाप्रबंधक कार्यालय के सामने अपनी मांगों को लेकर नारेबाजी करते हुए धरना दिया। महामंत्री अशोक मालवीय ने कहा सरकार और कोयला प्रबंधन मिलकर मजदूरों के अधिकारों पर कुठाराघात कर रहे हैं। बीएमएस के जिला मंत्री सुदामा सिंह ने कहा कोयला को सरकार घाटे के नाम पर बेचने की तैयारी कर रही है। मजदूर यह किसी भी कीमत पर बर्दाश्त नहीं करेगा। एरिया अध्यक्ष प्रकाश राव ने कहा 20 लाख ग्रेज्युटी देने में भेदभाव कर कोयला प्रबंधन जानबूझकर मजदूरों को आंदोलन के लिए बाध्य कर रही है। रणधीर सिंह ठाकुर और बिजेंद्र सिंह ने भी अपने विचार रखे। नर्मदापुरम विभाग प्रमुख महेंद्र सिंह ठाकुर ने कहा बीएमएस का आंदोलन तब तक चलता रहेगा जब तक सरकार मांगों का निराकरण नहीं करती।